Premiile Ficţiunea. Filmul Libertate și romanul Diavolul din Freisetzburg, printre câștigători
Revista Ficțiunea și Asociația Creatorilor de Ficțiune (ACF) anunță Premiile pe anul trecut.
Este al treilea an în care se acordă premii Ficțiunea, iar în edițiile anterioare, printre nominalizările la aceste premii s-au aflat personalități ale vieții culturale românești, din generații diferite, care s-au remarcat în domeniul creației de ficțiune.
Reamintim că ACF promovează forme hibride ale artei, considerând că limbajele creatorilor din diverse domenii se află în armonie. Ca urmare, Premiile FICȚIUNEA își propun să recompenseze artiști valoroși din varii domenii, unii dintre ei regăsindu-se și în paginile revistei.
Au fost acordate următoarele premii:
1. Premiul pentru cea mai bună poveste
Libertate, LM, de Tudor Giurgiu, LIBRA Film
O poveste cinematografică despre anarhie și haos, alertă, excepțional lucrată, cu imagini memorabile, nerv și mesaj estetic.
2. Premiul pentru cel mai bun personaj
Tata Moșu din romanul Hoțul din Curtea Miracolelor de Adrian Majuru, Litera, BPC, 2023, colecția
Personaj care aduce alături informație istorică, literatură și senzațional, într-un roman-document.
3. Premiul pentru cel mai bun final
Diavolul din Freisetzburg de Roxana Ruscior, Litera, BPC, 2023
Un final cu miză morală, bine scris, care schimbă spectaculos direcția faptelor.
4. Premiul pentru narativ vizual
Omul-poveste: Bogdan Simion (Cobzarul)
Cea mai epică prezență din spațiul cultural românesc, Cobzarul a creat nu doar un brand, ci și o poveste fără sfârșit, despre muzică, literatură și dorință.
5. Premiul revistei Ficțiunea
Filmul documentar Amar de Diana Gavra
6. Proză scurtă
· Căruțașul viselor de Narcis AMARIEI, foileton, nr. 186, 2023
· Bazarul de Petre NECHITA, flash fiction, nr. 186, 2023
· Viva la vida de I. R. ROMAN, nr. 174, 2023
· Sindrom vestibular și o ușă deschisă de Angela BACIU, nr. 156 / 67-68 (serie nouă)/2023
· Daria de Liviu G. STAN, nr. 148/59 (serie nouă)/2023
Juriul pentru premiile acordate de ACF a fost alcătuit din: Adriana Irimescu (actriță), Cătălin D. Constantin (conf. univ. dr), Narcis Amariei (scriitor), Ileana Marin (prof univ. dr).
Din partea revistei Ficțiunea, pentru premiului revistei și selecția de proză scurtă: Cristina Bogdan (conf. univ. dr), directorul revistei și Ciprian Handru. Gala Premiilor Ficțiunea a avut loc pe 23 mai, ora 19, în grădina Casei Cesianu-Filipescu, Calea Victorie 151. Prezentatorii premiilor: Nadine Vlădescu și Petre Nechita.
Premiile Ficțiunea ed a II-a, 2023
Stil artistic rafinat și ingenios: Adi G. Secară: Horodok (poeme). Eikon, 2022
Creație hibridă - cu valoare de manifest: Eugen Jebeleanu - Pescărușul (Cehov), TNB
Ficțiune psihologică, cu impact social: Alina Grigore - Crai nou (film), scenariu și regie.
Cel mai bun personaj: Mircea Cărtărescu - pentru personajul Theodoros din romanul omonim, Humanitas, 2022
Cel mai bun final de operă: Alexandru Lamba - Șapte virtuți deșarte și o păcătoasă moarte (roman), Litera, BPC, 2022
Ficțiune de popularitate: Dana Ștefănescu - fotografie urbană
Premiul special al revistei Ficțiunea OPTm: Dan Mircea Cipariu, pentru volumul Meta-Vers, Vellant, 2022
Cele mai bune 10 povestiri publicate în Ficțiunea/2022 sunt semnate de Rodica Bretin, Cristi Nedelcu, Ionuț Chiva, Dana Dumitru, Roxana Dumitrache, Allex Trușcă , Andrei Ungureanu, Andrei Simuț, Roxana Ruscior, Alexandru Lamba.
PREMIILE Ficțiunea, ediția I
- Premiul Ficțiunea pentru cel mai creativ artist vizual a fost acordat lui Bogdan Farcaș - pentru rolul Florin Iespas, din lungmetrajul Neidentificat (r. Bogdan Apetrei).
- Premiul Ficțiunea pentru cel mai creativ scriitor a fost acordat lui Liviu G. Stan - pentru romanul Salamandre, Litera, bpc, 2021.
- Premiul Ficțiunea pentru personalitatea artistică a anului a mers la Horațiu Mălăele, recompensat pentru implicarea în numeroase zone ale ficțiunii (film, teatru, carte, desen).